José Goyanes Capdevila

José Goyanes Capdevila, nado en Monforte de Lemos o 16 de xuño de 1876 e finado en Santa Cruz de Tenerife o 16 de maio de 1964, foi un médico galego.

 Traxectoria 
Fixo o Bacharelato nos institutos de Lugo e A Coruña. En 1893 marchou a Madrid para estudar medicina. Licenciouse en 1900 e doutorouse ao ano seguinte cunha tese sobre a influencia da tiroide no crecemento e desenvolvemento. Foi auxiliar da cátedra de Obstetricia na Facultade de Medicina de Madrid, profesor numerario do Hospital Xeral en 1906 e director do Instituto do Cancro ata 1931.

No campo das intervencións cirúrxicas, introduciu métodos e procedementos da súa invención como a ofrioplastia ou restauración plástica da cella e a arterioplastia venosa para o tratamento dos aneurismas ou o método ideal que leva o seu nome. Inventou a anestesia arterial; ideou a narcose directa cerebral despois de numerosos experimentos en animais; creou novos sistemas para a nefropexia ou a gastroenterotomía experimental e construíu un laboratorio de cirurxía experimental onde contrastaba as operacións antes de realizalas no corpo humano.

Realizou un amplo labor científico e de investigación, a cultivou a historia e a literatura, pronunciou conferencias e relatorios dentro e fóra de España e instalou un observatorio astronómico en San Rafael.

Pasou os seus últimos anos en Santa Cruz de Tenerife, onde faleceu.

 Obras 
 De Medicina 
 Sobre angioplastia (1905).
 La sutura en cirugía del sistema vascular (1912).
 Terapéutica de las estrecheces de esófago, con exposición de un nuevo procedimiento; modificación del cateterismo sin fin Von Hacker (1912)
 La ureterostomía como operación de urgencia (1918).
 Introducción al estudio de la operatoria quirúrgica con un resumen estadístico de la labor realizada durante los últimos años (1911-1917) en las clínicas del Hospital General (1918).
 La trasplantación en cirugía (1920).
 La mortalidad por el cáncer en España durante los veinte primeros años del siglo actual (volume editado en 1925, en colaboración con José Die y Mas).
 Cirugía del tiroides (1929)
 Cirugía de los aneurismas (1942).

 Traducións 
 Tratado de obstetricia (1904), de Roberto Mïchaelis Olhshansen e J. Veit.
 La narcosis (1926), de Winterstein.

 Outras obras 
 La leyenda y el culto de Esculapio en la Grecia antigua (1925).
 Crisotemis. Poemas de la vida breve (1925).
 Excursiones artísticas por Grecia, Del sentimiento cómico en la vida y en el arte (1932).
 Tipología de "El Quijote". Ensayo sobre la estructura psicosomática de los personajes de la novela (volume que se publicou, en 1935, cun prólogo de Gregorio Marañón).
 La personalidad jurídica de Maimónides al lado de su personalidad total (1935).
 Miguel Serret. Su vida y su obra, sus amigos y enemigos (1936).
 El Greco, pintor místico (1936).

 Recoñecementos 
Foi nomeado membro da Real Academia de Medicina (1918), presidente da Liga Española Anticancerosa e das II Jornadas Médicas Gallegas (1931) e socio honorario da Academia Médico-Cirúrxica de Guipúscoa, do Ateneo Médico de Valencia, do Comité Internacional do Cáncer ou do Colexio Norteamericano de Cirurxiáns.

Obtivo a Gran Cruz de Afonso XII, o título de doutor honoris causa da Facultade de Medicina da Universidade de Bordeos, o de oficial da Lexión de Honor francesa e o de comendador da orde militar portuguesa de Santiago da Espada.

Os seus admiradores e colegas de Gaceta Médica Española dedicáronlle un Libro-homenaje Goyanes en 1929.

A Real Academia de Medicina e Cirurxía de Madrid instituíu un premio nacional co seu nome para recompensar anualmente os profesionais que se distinguían na técnica cirúrxica.

 Véxase tamén 
 Bibliografía 
 Bugallo, Ánxela (2012), “José Goyanes Capdevila”, en Álbum da Ciencia. Culturagalega.org. Consello da Cultura Galega. Consultado o 2 de setembro de 2014. [URL: http://www.culturagalega.org/albumdaciencia/detalle.php?id=25 ]
 Ligazóns externas 

Categoría:Médicos de Monforte de Lemos
Categoría:Nados en Monforte de Lemos
Categoría:Nados en 1876
Categoría:Finados en 1964